DTC จัดแคมเปญ “ดุสิต แคร์ การ์ด” ซื้อบัตรกำนัล พ่วงบริจาค “โควิด”
DTC จัดแคมเปญ "ดุสิต แคร์ การ์ด" ซื้อบัตรกำนัล พ่วงบริจาคสู้ภัย "โควิด"
DTC จัดแคมเปญ "ดุสิต แคร์ การ์ด" ซื้อบัตรกำนัล พ่วงบริจาคสู้ภัย "โควิด"
30 เม.ย. 2563

นางศุภจี สุธรรมพันธุ์ ประธานเจ้าหน้าที่บริหารกลุ่ม บริษัท ดุสิตธานี จำกัด (มหาชน) หรือ DTC เปิดเผยว่า จากการสถานการณ์ติดตามการแพร่ระบาดของไวรัสโคโรนา สายพันธุ์ใหม่ (โควิด-19) อย่างใกล้ชิด พบว่าการแพร่ระบาดในประเทศไทยมีแนวโน้มที่ดีขึ้น แต่หลายภาคส่วนยังคงต้องการความช่วยเหลืออย่างต่อเนื่อง บริษัทจึงตั้งใจจัดทำแคมเปญ “ดุสิต แคร์ การ์ด” เพื่อช่วยหาเงินทุนสนับสนุนหน่วยงานต่าง ๆ อีกทั้งยังเป็นการเตรียมความพร้อมเพื่อรองรับมาตรการผ่อนปรนและร่วมเป็นส่วนหนึ่งในการขับเคลื่อนเศรษฐกิจของประเทศให้เดินหน้าต่อไป
สำหรับแคมเปญ “ดุสิต แคร์ การ์ด” (DUSIT Care Card) เปิดโอกาสให้ผู้สนใจสามารถซื้อบัตรกำนัลเพื่อเข้าพักโรงแรมดุสิตธานีในประเทศไทยในราคาพิเศษ 2,888 บาทต่อคืนพร้อมอาหารเช้าสำหรับสองคน โดยกลุ่มดุสิตธานีจะนำเงิน 500 บาทที่ได้จากการจำหน่ายบัตรกำนัลทุก ๆ ใบ ร่วมบริจาคให้กับ “โครงการเพื่อสมทบทุนรักษาพยาบาลผู้ป่วยติดเชื้อโรคโควิด-19” ของโรงพยาบาลจุฬาลงกรณ์ สภากาชาดไทย เพื่อร่วมสมทบทุนในการจัดซื้ออุปกรณ์ทางการแพทย์
รวมถึงปันอีกส่วนไปสนับสนุน “โครงการร่วมด้วยช่วยช้างฝ่าวิกฤต COVID-19” ของสมาคมสหพันธ์ช้างไทย เนื่องจากช้างส่วนใหญ่กำลังขาดแคลนอาหารและยา เพราะขาดรายได้เนื่องจากผลกระทบของโควิดเช่นกัน ซึ่งผู้สนใจสามารถจองซื้อบัตรกำนัลที่พักได้ตั้งแต่บัดนี้ และใช้สิทธิเข้าพักได้จนถึง วันที่ 31 ธันวาคม 2564 หรือสิ้นปีหน้า จากปกติที่บัตรมีอายุเพียง 1 ปีเท่านั้น โดยหากเป็นการซื้อเป็นจำนวนมากครั้งละ 10 ใบ ยังจะได้รับส่วนลดเพิ่ม 10% โดยที่ยอดบริจาคให้ทั้งสององค์กรยังเท่าเดิม
ทั้งนี้หลังจากประกาศหยุดให้บริการเป็นการชั่วคราวเมื่อช่วงต้นเดือนเมษายนที่ผ่านมา กลุ่มดุสิตธานีมิได้อยู่เฉย แต่เร่งดำเนินการปรับปรุงสถานที่และเตรียมความพร้อมเพื่อเปิดรับลูกค้าอีกครั้ง โดยพันธกิจที่สำคัญของกลุ่มดุสิตธานีหลังจากหลังจากบทเรียนวิกฤตโควิด คือ การสร้างสมดุลของการใช้ชีวิตควบคู่ไปกับการให้บริการด้วยความปลอดภัยภายใต้มาตรฐานใหม่ (New Norm) ที่ต้องเน้นเรื่องของสุขภาพความปลอดภัยของแขกและพนักงาน
โดยประกอบด้วย การคัดกรอง การเว้นระยะห่าง และการลดการสัมผัสทั้งในส่วนของร้านอาหารและโรงแรม ซึ่งขึ้นตอนเหล่านี้ จะถูกดูแลควบคุมด้วยระบบติดตามข้อมูล และมาตรการดูแลความสะอาดและฆ่าเชื้อโรคอย่างเข้มข้นที่ได้ดำเนินการมาตั้งแต่ช่วงแรกที่มีการระบาด เพื่อสร้างเป็นมาตรฐานใหม่ออกมารองรับและดูแลลูกค้าทุกคนให้มั่นใจในบริการของกลุ่มดุสิตธานี
 
 